
um plures jam per annos gravissimo animarum 
Rectoris munere in Paroecia S. Jacobi Apostoli 
ad mausoleum Augusti fungerer, atque in Curia 
viri Eminentissimi Cardinalis in urbe Vicarii ho- 
norificentissima tum judicis clericis probandis, tum adser- 
toris Matrimoniis, ac religiosis professionibus tuendis officia 
obirem, numquam certe V en. Fratres, et dilectissimi in 
Christo Filii fieri aliquando posse putassem, ut suprema 
Gregorii XVI. Pont. Max. auctoritate vester constitutus Epi- 
scopus sederem cum Principibus terrae. Qui quidem nun- 
tius ubi primum meis insonuit auribus, cum nihil tale 
umquam cogitassem, non modo non expetissem, obstupui, 
fateor, atque expavi, probe noscens onus multo gravius 
mihi imponi, quam quod amplius decem annos jam su- 

stinebam. Etsi enim in animarum procuratione versarer, 
atque munus exercerem plenum laboris, plenum timoris, 
plenum sollicitudinis, non tamen in co primae mihi partes 
agendae, neque Christiana plebs meae fidei concredita, nisi 
unius Paroeciae finibus circumscripta. At vero Episcopali 
dignitate honestatus, et sacro Narniensi Ecclesiae devinctus 
connubio, quis non videt, multo ampliorem mihi deman- 
dari provinciam, eamque meis potissimum humeris, et qui- 
dem omni vita, sustinendam? Itaque coliati muneris obje- 
ctam speciem penitus considerans, haud potui, quin pro 
rei gravitate vehementer statim commoverer, nec levi pre- 
merer sollicitudine. Versabatur enim mihi ante oculos im- 
mensum pene virtutum agmen, quibus Episcopus pollere 
debet, ac ingens, et multiplex rerum gerendarum pondus, 
et districta animarum vestrarum ratio supremo Christo ju- 
dici reddenda. Jam porro oculos in me convertens, atque 
eis ingenii dotibus, eaque doctrinae supellectile , cctcrisque 
virtutibus destitutum me plane perspiciens, quae ad tanti 
muneris partes rite obeundas requiruntur, majore curarum 
aestu me jactari, ac prope obrui sentiebam. Et quod olim 
sibi Leo Magnus ad totius Ecclesiae regimen evectus, id 
eo potiori jure exclamandum mihi esse videbam, quo mi- 
nus nullo modo cum illo sum comparandus (1) Domine, 
audivi auditum tuum , et timui, consideravi opera tua , et 
expavi. Quid enim tum insolitum , tam pavendum, quam 
labor fragili, sublimitas luunili, dignitas non merenti ? Ne- 
que vero parum quoque commovebar, quod eam admini- 
strandam suscipiam Ecclesiam, cujus Cathedra tot cum do- 
ti) Sermo II. de Assumpt. eap. I. 

ctrina, tum pietate illustribus viris fuit semper honestata, 
quodque fortasse etiam majus, successor accedam clarissimi 
viri Joachimi Tamburrini, qui octo fere annos tam pro- 
vide, tamque sapienter istam moderatus Ecclesiam, reli- 
gione vitae, animi constantia, morum comitate, caritate in 
omnes, et virtutum omnium ornatu vel maxime fulgens, 
omnium sibi animos devinxit. 

In hac igitur animi fluctuatione, ac metu levavi oculos 
meos in montes, et expandi manus meas ad Dominum 
Deum nostrum, votis omnibus ac precibus orans, et ob- 
secrans, ut illuminaret tenebras meas, et ita scirem quid 
placitum oculis ejus , quidque acceptum esset apud eum. 
Hinc illum ipsum adii, qui super Cathedram Principis Apo- 
stolorum constitutus, Christi Vicarium hic in terris gerit 
operam, ac omnigenam virium mearum infirmitatem ex- 
cusans, nihil inexpertum reliqui, ut si possem, ab inito 
consilio dimoverem. Verum ad irritum omnia cadere vi- 
dens, tandem obmutui, humiliatus sum, atque illius vo- 
luntati mihi omnino obtemperandum censui, cui traditae 
sunt claves regni caelorum, quique Dei hic in terris vo- 
luntatis interpres, cum praesertim ex ipso Pontifice hanc 
Dei voluntatem esse acceperim. Quamobrem recreatus ali- 
quantulum, et caelesti rerum omnium dispensatione id ob- 
tigisse ratus, Deiparae Virginis ope implorata, ad divinam 
voluntatem me totum contuli, atque ex infirmitatis meae 
conscientia oculos avertens, in certam spem ingressus fore, 
ut qui potens est suscitare de pulvere egenum, et de la- 
pidibus filios Abrahae, idem ipse exoratus, ea mihi prae- 
beat auxilia, quibus factus forma gregis ex animo exhi- 

beam raeipsum operarium inconfusibilem recte tractantem 
verbum veritatis. Hac mente spem omnem in Deo ponens, 
qui dives est in misericordia, et inclinet aures suas cla- 
moribus pauperum, humeros, ut par erat, oneri supposui, 
atque oculos ad vineam, quae mihi excolenda traditur, 
convertens, jure lactandum mihi esse cognovi. Narniensis 
enim Ecclesia mihi regenda committitur, quae vel ab ipsis 
Christianae religionis primordiis ex ignorantiae tenebris, ct 
umbra mortis, ad veritatis lumen traducta eos semper ha- 
buit Antistites, qui pietate, et doctrina praestantes nihil 
umquam intentatum reliquerunt, ut uberrimos in dies ju- 
stitiae fructus ederet. Vos vero memores tot praestantium 
Praepositorum vestrorum, qui vobis loquuti sunt verbum 
Dei, egregia pietatis, et virtutis argumenta in hac prae- 
sertim misera temporum asperitate ita praebuistis, ut neque 
doctrinis variis, et peregrinis abducti, neque decepti per 
philosophiam, et inanem fallaciam, in fide fundati semper 
et stabiles permanseritis. Huc porro cum accedat singularis 
vestra morum humanitas, eximia ingenii, et virtutis in- 
doles, atque etiam ea amoris, et benevolentiae officia, qui- 
bus tam benigne me jam prosequuti estis, in eam prope 
certam spem ingredior fore ut pastorale munus quod ipsum 
per se grave, immo docente Augustino, (1) quo nihil est 
in hac vita difficilius, laboriosius , periculosius , levius ali- 
quanto evadat. Quae quidem spes major, ac firmior mihi 
ostenditur, propterca quod haud ignoro vos paucis ab hinc 
mensibus magis magisque enutritos fuisse verbis fidei , et 

(1) Episl. 145. ad Valer. 

scientia Dei in sacris expeditionibus, qiiae magno cum ani- 
marum vestrarum bono apud vos habitae. 

Itaque vix dum manuum impositione, cl mystica sacri 
chrismatis unctione accepta ab Eminentissimo Principe Con- 
stantino Patrizi Cardinali vice sacra Antistite Urbis, quem 
honoris, et grati animi causa hic nominatum volo, nulla 
interposita mora manum statim calamo admovens, hanc 
vobis epistolam raptim conscribendam curavi, ut quam ci- 
tissime intelligere possitis, qui meus in vos amor, atque 
voluntas. Ac primum singulos quosque salutans in osculo 
sancto, et tamquam filios jam mihi in Christo carissimos 
amplectcns, vobis persuasum velim, mc nullo umquam 
tempore vestris commodis esse defuturum, et quantum, 
cura, labore, vigiliis, auctoritate, consilio eniti, atque effi- 
cere potero, nihil praetermissurum, quod ad vestram sa- 
lutem, atque animarum vestrarum rationes pertinere arbi- 
trabor. Equidem ero in medio vestrum non jam tamquam 
dominans in Cleris, sed veluti Pastor amantissimus, nihil— 
que mihi potius, nihil gratius, nihil jucundius erit, quam 
ut ipse requiram oves meas, visitem eas, et pascam in 
montibus Israel in rivis, et pascuis uberrimis, ut ibi re- 
quiescant in herbis virentibus. Si quam vero ovem forte 
inveniam, quae aberraverit a via, Pastoris evangelici exem- 
plo , patienter admodum , leniter , ac mansuete imponam 
super humeros meos, gaudens, eo quod invenerim ovem 
meam quae perierat. Neque enim umquam ab sacrosanctae 
Tridentinae Synodi (1) monitis discedam, ut animarum Pa- 
stores ex Apostoli praescripto arguant, obsecrent, incre- 

(0 Soii. XU1. cap I. de Reformat. 

peni, in omni bonitate, et patientia, cum saepe plus erga 
corrigendos agat benevolentia, quam austeritas, plus ex- 
hortatio, quam comminatio, plus caritas , quam potestas. 
Quocirca si quos in mandatis Dei delinquentes, et a ve- 
ritatis, ac justitiae via aberrantes reperiam, corripiam cos 
in misericordia, increpabo ut Pater, vel Frater potius in 
omni bonitate, et patientia; sum enim Pontifex ex homi- 
nibus constitutus in iis, quae sunt ad Deum , qui condo- 
lere possim iis, qui ignorant, et errant. Si qui tamen (uti- 
nam nulli) adeo inexorabiles, et excordes erunt futuri, ut 
neque paternis monitis, consiliis, minis a via iniquitatis 
possint deterreri, profecto, ut mei officii ratio postulat, Ju- 
dicis tunc personam induam, quin tamen exuam Patris, 
ut juxta ejusdem Tridentinae Synodi (1) praescripta , ad quae 
in omnibus me conformaturam profiteor, cum mansuetu- 
dine rigor, cum misericordia judicium, cum bonitate adhi- 
beatur severitas , ut sine asperitate disciplina populi salu- 
taris, ac necessaria conservetur. 

Jam vero singulos quosque civium ordines alloquutu- 
rus, ut singulis aliqua paterni in eos animi indicia prae- 
beam, primum, ut par est, vos saluto, et amplexor in Do- 
mino spectatissimi Cathedralis Templi Canonici, qui Epi- 
scopi Senatum, et Consilium constituitis. Vos quidem estis 
tamquam luminaria posita in Sanctuario, et lucernae ar- 
dentes in Templo Domini. Non leve certe praesidium a 
vobis mihi spondeo , quippe cum pietatis , et doctrinae lau- 
de praestetis, haud dubito quin me tanto onere laboran- 
tem, qua consilio, qua viribus semper adjuvare velitis. Cum 

(1) Sess. XIII. cap. I. de Reformat. 

vero vestrum sit levare manus vestras in sancta, et sacri- 
ficium laudis praestare Domino, ac psallere unanimes in 
domo Domini, profecto spero vos quasi conciliatores pacis 
factos Deum inter, et homines christianam plebem ita pla- 
caturos Domino, ut divina quaeque ad salutem auxilia ei 
impetretis. Neque enim , ea solum mente , monet Mediola- 
nense Concilium (1) ad chorum, nempe ad Sancta San- 
ctorum, et ad publicae orationis sacrijicium debetis ac- 
cedere, atque in conspectu Dei Omnipotentis, et in co- 
rona innumerabilium Angelorum, et Sanctorum, eo loci 
consistere, ut Sanctissimum Deo cultum , venerationemque 
tribuatis , verum etiam ut ab eo et vobis, et aliis omne 
bonum deprecemini. Alacres igitur estote in excubiis Do- 
mini, ca sit inter vos contentio, ut magis magisque dili- 
gatis decorem domus Dei, ea aemulatio, ut quantum or- 
dine, et dignitate ceteris, tantum etiam virtutum omnium 
splendore eluceatis. 

Collegialium Templorum Canonici illud ipsum voh?s 
dicam, quod jam Canonicis Cathedralis Templi; quibus 
enim munus idem, eadem quoque munia obeunda, ut sci- 
licet attente, studiose, rite , pie, religiose, divinas laudes 
concelebretis, et psallatis Deo in conspectu Angelorum can- 
tantes in cantibus vestris Domino (2) tum praeterea ut vir- 
tutum omnium ornatu fulgeatis in templo Domini. 

Ad vos mea jam festinat oratio probatissimi, mihique 
carissimi Animarum Rectores, qui alteri a me in Pasto- 
ralis ministerii societatem vocati, commilitones, et coopera- 
ti'! Concit Prov. V. part. 3. 

(21 Concit Mediolan. Prov. IV. pari. 3. in monil. 

tores mei estis. Equidem labores, curae, vigiliae, quas pro 
commisso mihi grege suscipiam, parum aut nihil etiam 
sunt profuturae, si vos quantum in vobis erit, me adju- 
vare, mihique auxiliarias semper praebere manus nequa- 
quam studeatis. Quid negotii, et oneris susceperitis, ipsi 
per vos intelligitis. Vestrum enim est pascere continenter 
christiam plebem vestrae curae commissam verbi Dei prae- 
conio, ut sanctissimae fidei praeceptionibus imbuta num- 
quam ab eis deflectat, pascere Sacramentorum administra- 
tione, omnique sacrorum ope, ut divinis auxiliis roborata 
salutis iter facilius insistat, pascere salutaribus monitis in 
doctrina sana, ut in justitiae semitam possint redire, si 
qui forte ab ea aberraverint. Vestrum quoque est confor- 
tare pusillanimes, calamitosos, omnesque, vel paupertate, 
vel quovis alio incommodo pressos, pro re, et tempore ju- 
vare, ac visitare infirmos, eisque omnia praebere auxilia, 
quo facilius ipsi cum morte jam colluctantes Daemonis in- 
sulias, et mille nocendi artes retegant, ej usque tela devi- 
tent. Sinite vero quaeso, ut per viscera Jesu Christi vos 
orem, ut obsecrem, ut studio, quam licet maximo con- 
tendatis rudes praesertim homines atque puerulos fidei ru- 
dimentis patienter admodum, ac leniter erudire, eorumque 
teneras mentes, et cerea corda ad omnem virtutem infor- 
mare. Nihil enim est tam lacrimabile, et luctuosum, nihil 
christianae, ac civili reipublicae tam perniciosum, quam ut 
pueri mature ediscant, quae senibus dediscenda, vel po- 
tius ignoranda, utque omne nefas de tenero meditentur 
ungui, in fidei vero, ac religionis nostrae mysteriis, atque 
praeceptis imperiti reperiantur. Et quoniam probe noscitis, 

nos in tanta temporum asperitate versari, quibus non pauci 
reperiuntur peritissimi scelerum artifices, et fabricatores 
mendacii, qui libertatem promittentes, cum ipsi servi sint 
corruptionis, veniunt in vestimentis ovium, intrinsecus au- 
tem sunt lupi rapaces, ac christianae religionis, et civilis 
quoque societatis fundamenta labefactare, et evertere com- 
moliuntur, vigilate, excubate ne aper de silva, vel singu- 
laris ferus in ovile irrepat, ovesque discerpat, mactet, et 
perdat. Haud ignoro haec, et cetera omnia, quae vestri 
officii ratio postulat, si semper alias, hisce certe temporibus 
longe laboriosissima, ac molestissima, sed viriliter agite, 
confortamini in Domino, nam merces vestra copiosa erit 
in caelo, et cum apparuerit Princeps pastorum percipietis 
immarcescibilem gloriae coronam. 

Jam vero vos alloquor Sacerdotes Levitae , et quotquot 
ecclesiasticae militiae jam addicti, Dominum elegistis in par- 
tem hereditatis vestrae. Memores in primis sitis obsecro, 
maximi in Ecclesia muneris, quo vos dignatus est Deus, ac 
tanti honoris recordatione ad omnem virtutem vos excitetis 
oportet, ut vestra integritas, atque religio quasi lumen ali- 
quod aliis luceat Summa animi contentione summoque 
consensu divino cultui, divinisque rebus intendite, in iis ve- 
stras omnes curas, cogitationes, studia consumite. Siquidem 
altis sima est professio vestra, caelos transit, par Angelis 
est , aliorum est servire Deo , vestrum autem adhaerere 
Deo (1). Vobis datum est offerre Deo hostiam puram, san- 
ctam, immaculatam. Qua igitur manuum puritate, qua cor- 
dis munditia introeundum vobis est ad altare Dei , ne judi- 

(1) S. Bernard. epist. ad fratr. de Monte Dei. 

ciura vobis ipsis manducetis, et bibatis, accumbentes, et 
epulantes in mensa Domini non habentes vestem nuptialem ? 
Ad vos pertinet assiduas ad Deum fundere preces non modo 
ut muneris vestri partes rite obire possitis, verum etiam ut 
delictorum veniam, et divina christiano populo impetretis 
auxilia, quibus per bona opera certam suam vocationem, et 
electionem facere queat. Itaque non solum statas quotidie 
preces attente, pie, ac devote, ut par est, non vero cursim, 
unoque spiritu, et primis etiam tenebris, persolvere debetis, 
verum etiam opus est, quemadmodum ait Mediolanense Con- 
cilium (1) ut omni sancta oratione vos assidue exerceatis ; 
tum in meditationis , tacitaeque piae orationis studio singu- 
lis diebus certo temporis spatio , toto castissimi animi sensu , 
incumbatis. Cum vero vos sitis Presbyteri in populo atque 
a vobis pendeat anima illorum (2), exhortationi, lectioni, 
doctrinae attendatis oportet , ut docere , et respondere iis va- 
leatis, qui legem Domini requirunt de ore vestro. Qua de re 
clamat Hieronymus (3) divinae scripturae sint semjrer in ma- 
nibus vestris , ac jugiter in mente volvantur, ut obtinere pos- 
sitis eum, qui secundum doctrinam est, fidelem sermonem, 
atque exhortari in dofctrina sana, et contradicentes revince- 
re. Atque abnegantes impietatem , et saecularia desideria, quae 
militant adversus animam, praebete vosraetipsos in omni- 
bus exemplum bonorum operum in verbo, in conversatione , 
in caritate non jicta , in doctrina , in jidc , in castitate. 
Nihil umquam in vobis reperiatur, quod aliis offensioni esse 


(1) Conril. Medio]. IV. in monit. 

(2) Jud. cap. 8. 

(3) Epist. ad Calant. 

possit, nihil iccirco, ut ait Tridentina Synodus (1), habitu , 
gestu, sermone, aliisque omnibus rebus, nisi grave , mo- 
deratum, ac religione plenum. Levia etiam delicta, quae 
in vobis maxima essent , effugite , ut vestrae actiones cun- 
ctis afferant venerationem. Ita quidem fiet, ut non modo 
qui adversus est, vereatur, nihil habens malum dicere de 
vobis, verum etiam quisque vestrum, prout suae ferunt par- 
tes, dicere queat, quod olim Paulus: Imitatores mei estote, 
sicut et ego Christi. 

Singulari paterni animi mei benevolentia vos modo 
complector Adolescentes Clerici filioli mihi carissimi , qui in 
seminario degitis, et tamquam novellae plantationes succre- 
scitis in circuitu tabernaculi Domini. Vos quidem estis pu- 
pilla oculi mei, et tota spes gregis. Itaque vos moneo, immo 
obsecro, ut pietatem, vitaeque innocentiam, integritatem, 
modestiam, ac prope virginalem verecundiam ex animo 'sem- 
per colatis , omnisque gloriatio vestra sit in timore Domini , 
qui est initium sapientiae. Omni vero studio, cura, diligen- 
tia, in amoeniores litteras, severioresque disciplinas praeser- 
tim sacras addiscendas incumbite, atque alacri, libentique 
animo iis omnibus obedite, qui vobis praesunt, quique vos 
ad virtutem fingere, et doctrinis erudire student, ut possitis 
in tempore aedificare Domino domum fidelem , et ambulare 
coram Christo ejus cunctis diebus. 

Paucis vos teneam Ven: Religiosarum Familiarum Alu- 
mni, qui victis voluptatum illecebris, abjecta honorum spe, 
omnibusque vitae commodis posthabitis, et ne animi qui- 
dem, ac voluntatis libertate retenta , tamquam lectissimi Chri- 

(1) Seu. XXII. de Reformat, cap. I. 

sti mililcs ab oculis, convictuque hominum remoti caelestia 
tantum speculari professi estis. Memores estote vocationis ve- 
strae, atque illustria Patrum vestrorum exempla imitantes, 
eorum vestigiis insistite, uni Deo adhaerete, aemulantes sem- 
per charismata meliora. Et quoniam veterani Ecclesiae mili- 
tes semper et dicti , et habiti , nullis umquam neque curis , 
neque laboribus parcite, ut gregem mihi concreditum omni 
ope, et opera adjuvare possitis in ministerio salutis, atque 
ita eorum occludere ora, qui vos maledico dente carpere 
audent. 

Virgines Deo sacrae selecta pars gregis, candida lilia 
convallium, atque aurea Ecclesiae monilia, quam vellem quae 
mecum ipse de vobis sentio, eadem vobis exprimere! Vos 
enim egressae de cognatione vestra, et oblitae domus patris 
vestri , tamquam simplices columbae demigrastis in desertum, 
et convolastis in solitudinem, ut innocentia vitae, morum- 
que puritate arctius adhaereretis dilecto, qui speciosus prae 
fdiis hominum pascitur inter lilia, quique induit vos vesti- 
mentis salutis, et circumdedit vos indumento justitiae. Nolite 
quaeso umquam respicere tentoria Aegypti, vel tabernacula 
Cedar, sed majore semper amore quaerite dilectum in fora- 
minibus, et in caverna maceriae, currite inodorem unguen- 
torum ejus, tenete eum, nec dimittite, atque euntes de vir- 
tute in virtutem , puriore semper caritatis oleo ornate lampa- 
des vestras, quibus occurratis sponso, ut introducat vos in 
aeterna tabernacula. Dum vero diurnis, nocturnisque precibus 
levatis manus vestras in sancta , Deum et Virginem Matrem 
pro me orare numquam desinite, ut omnibus omnia factus, 
non faciam animam meam pretiosiorem quam me, dum- 

modo consummem cursum meum, et ministerium verbi, quod 
accepi a Domino Jesu. 

Nunc vero honoris causa vos nomino spectatissimi Magi- 
stratus, et Optimates, omnesque alii, qui generis nobilitate, vel 
auctoritate, et opibus ceteris praestatis. Dici profecto vix potest 
quantum cum vobis, tum mihi, ac omnibus proderit, si vir- 
tutum quoque exemplo ceteris praeluceatis. Nihil enim vali- 
dius, nihil opportunius ad christianam plebem a vitiis avo- 
candam, atque in officio continendam, quam morum probi- 
tas, vitae integritas, atque religio eorum, qui aliis praestare, 
ac praesse conspiciuntur. Nulla vero umquam apud vos per- 
sonarum acceptio, ut ne digitum quidem discedatis ab justi- 
tia, et honestate. Ne avertatis umquam aures vestras a cla- 
moribus pauperum, sed auxiliarias eis semper extendite ma- 
nus, nam beatus est qui intelligit super egenum et pau- 
perem , in die mala liberabit eum Dominus ; atque elep- 
mosina ab omni peccato, et a morte liberat, et non pa- 
tietur animam ire in tenebras. 

Postremo os meum patet ad vos omnes, quotquot estis, 
dilectissimi in Christo Filii cujusque ordinis, aetatis, sexus, 
et conditionis. Atque in primis vos oro, ut fidei deposi- 
tum, quod singulari Dei beneficio accepistis a majoribus 
vestris, integrum inviolatumque custodiatis. Qua de re illud 
vobis maximopere commendo, immo per viscera Domini 
Nostri Jesu Christi, hortor, et obsecro, ut eorum societa- 
tem, et colloquia diligentissime devitetis, qui in tanta tem- 
porum asperitate, audent os suum poneve in caelum, ac 
secundum sua desideria ambulantes, et loquentes menda- 
cium, et ineptas, atque aniles fabulas sequunti , quaecum- 

i|ue ignorant, blasphemant, ac mellito quodam sermone, 
et contortis sophismatis improvidos, ac imperitos decipere, 
et in fraudem inducere, ac jura quaeque divina et hu- 
mana permiscere, et funditus evertere connituntur. Sunt 
scilicet erroris magistri prurientes auribus, qui a veritate 
quidem auditum avertunt, ad fabulas convertuntur, nihil— 
que inexpertum relinquunt, ut alios sibi satellites, et ini- 
quitatis administros addant, ac praecipites agant in foveam 
quam sibi ipsi foderunt. Ab iis tamquam a facie colubri 
effugite, ac memoria semper repetentes, vos superaedifica- 
tos esse super fundamentum Apostolorum, et Prophetarum 
ipso summo angulari lapide Christo Jesu, sumite in omni- 
bus scutum fidei , quo possitis omnia tela nequissimi ignea 
extinguere. Cum autem fides sine operibus mortua sit, sin- 
gula quaeque Dei mandata omni cura, contentione, studio 
servanda curate. Diligite quaeso primum Deum, quia ipse 
prior dilexit nos, et tradidit semetipsum pro nobis omni- 
bus. Diligetis vero eum, uti oportet, si omnia ejus prae- 
cepta servabitis, quicumque enim, clamat Jacobus Aposto- 
lus, totam legem servaverit , ojfendat autem in uno, factus 
est omnium reus. Cavete igitur dilectissimi ne quid um- 
quam admittatis, quod a divina lege abhorreat. Pavete, ob- 
secro, ad templum sanctum Domini, et cogitantes, vos esse 
in domo Dei , ibique Christum etiam Jesum in Eucharistia 
latentem extare, mentem animumque vestrum in unum 
Deum convertite, ac modesti, humiles, supplices, Publicani 
exemplo, ab eo petite quidquid ad aeternam salutem vobis 
opus esse existimatis, ne secus agentes, non misericordiam, 
sed Dei ipsius iram , et indignationem in vos excitetis. San- 

ctificate sabbata Domini , ut nori modo nihil servile diebus 
festis exerceatis, sed bonis piisque operibus insistentes, eos 
transigatis, minime vero in commessationibus, ludis, ebrie- 
tatibus, aliisque hujusmodi, quae si semper alias, multo 
tamen magis diebus divino cultui dicatis summopere de- 
vitanda. Super haec, viri diligite uxores vestras, sicut et 
Christus dilexit Ecclesiam, et vos mulieres subditae estote 
viris, sicut Domino, Patres nolite provocare filios vestros ad 
iracundiam, sed educate illos in disciplina, et correptione 
Domini, et vos filii honorate Patrem vestrum, et Matrem 
vestram, quod est mandatum primum in promissione., ut 
bene sit vobis , et sitis longaevi super terram. Cum autem, 
docente Paulo, non sit potestas, nisi a Deo, et qui pote- 
stati resistit Dei ordinationi resistit, qui autem resistunt 
ipsi sibi damnationem acquirunt, vos potestatibus subditos 
esse, et dicto obedire admoneo, non solum propter iram 
sed etiam propter conscientiam. Mutuam vero in vobisme- 
tipsis caritatem semper habentes, quae operit multitudinem 
peccatorum, diligite alterutrum, et castigate corpora vestra, 
immunditiam , libidinem , concupiscentiam malam , ava- 
ritiam, quae est simulacrorum servitus, ac deponentes iram, 
indignationem, malitiam, blasphemiam, et turpem sermo- 
nem de ore vestro, induite sicut electi Dei, viscera mise- 
ricordiae, benignitatem, humilitatem, patientiam, mode- 
stiam, omnia agentes in nomine Domini Nostri Jesu Christi. 

Verum cum non simus sufficientes cogitare aliquid ex 
nobis, quasi ex nobis, sed sufficientia nostra ex Deo sit, 
atque omne datum optimum , et donum perfectum descen- 
dat a Patre luminum, continenter orationi instemus opor- 

tet, ut exoratus Deus ea nobis tribuat divina auxilia, quibus 
abundemus in omne opus bonum, et vitam assequamur 
aeternam. Itaque cum fiducia adeamus ad Thronum gra- 
tiae, ut misericordiam consequamur, et quo facilius Deus 
nostris annuat precibus , deprecatricem apud eum adhibea- 
mus Deiparam Virginem quae amantissima omnium no- 
strum parens, maternum in nos gerit animum, tum suf- 
fragia petamus S. Juvenalis Episcopi , et Martyris , cui Ca- 
thedrale Templum dicatum, et cujus patrocinio vos tanto- 
pere gloriamini, ac caelitum omnium, eorum praesertim 
quorum mortales exuviae tam pie, ac religiose apud vos 
asservantur. 

Dum vero preces funditis, obsecro ut orationes, postu- 
lationes, gratiarum actiones peragatis pro omnibus, qui in 
sublimitate sunt. Et primo quidem pro Gregorio XVI. Pont. 
Max., ut quem Deus arcano divinae suae providentiae con- 
silio j ad Ecclesiae navem gubernandam selegit, tot circum 
latrantibus undis, tot saevientibus undique immani murmu- 
re ventis, idem ipse Deus det ei auxilium de sancto, ac non 
solum eum quam diutissime servet incolumem , veruiu etiam , 
magis magisque roboret, foveat, ac tueatur, ut majorem in 
modum confirmet fratres, pascat oves, et agnos et errantes 
in viam veritatis reducat. 

Tum pro Eminentissimo Principe Constantino Patrizi 
Cardinali vice sacra Antistite urbis, qui morum suavitate, 
religionis, ac pietatis studio, doctrinae copia, et maximarum 
virtutum splendore coruscans me hodierno die sacri chrisma- 
tis unctione tam benigne perfudit , cujus praeclara in me me- 
rita memoria colam sempiterna. Neque immemores mei esto- 

tc, sed assidue pro me Deum, et Dominum nostrum Jesum 
Christum precamini, ut det mihi spiritum sapientiae, et in- 
tellectus, spiritum consilii, et fortitudinis, ut dirigam viam 
meam in veritate, et ea omnia cogitem, atque agam, quae 
ad vestram salutem pertinent. 

Sed jam finis, spero enim quamprimum me ad vos ven- 
turum; siquidem desidero videre vos, et os ad os loqui. Inte- 
rea singulas quosque amantissime complectens, Pastoralem be- 
nedictionem omnibus ex animo impertior. Deum votis omni- 
bus, ac precibus obsecrans ut pax Dei, quae exsuperat 
omnem sensum , custodiat corda vestra, et intelligenlias 
vestras , atque gratia Jesu Christi , et communicatio San- 
cti Spiritus sit cum omnibus vobis. Amen. 

Datum Romae extra Portam Flaminiam VII. Idus Sexti- 
les ipso die consecrationis nostrae An. MDCCCXXXX1I. 

